Diari Oficial de la Generalitat Valenciana


Sumari del DOGV 9935, del 12-09-2024 (2024/9069)

DECRET 111/2024, de 10 de setembre, del Consell, d’aprovació de les bases reguladores i concessió directa de subvencions a esdeveniments esportius d’especial interés per a la Comunitat Valenciana.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9935

Data del DOGV
:   12-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/9069

CVE
:   XHGC-Q-1298-9069

Data del document
:   10-09-2024

Organisme emissor
:   Presidència de la Generalitat

Tipus de document
:   Decret

Descriptors 

:   * ajuda pública
    * esport

PREÀMBUL

La Llei 2/2011, de 22 de març, de la Generalitat, de l’esport i l’activitat física de la Comunitat Valenciana, establix, en article 2, Principis rectors, entre altres, els següents: la consideració de l’esport i de l’activitat física com a activitats socials d’interés públic que milloren la salut i augmenten la qualitat de vida i el benestar; la consideració del fenomen esportiu com a manifestació cultural; la consideració de l’esport com a fenomen social amb influència notable en sectors com l’educació, la sanitat, el medi ambient, l’ocupació, l’economia, el turisme, el benestar social i altres sectors relacionats; l’optimització i la complementarietat dels recursos públics i privats, amb atenció especial a la coordinació de les actuacions de les diferents administracions i entitats vinculades a l’esport, i la col·laboració entre el sector públic i el privat per a garantir la més àmplia oferta esportiva. Així mateix, en l’article 3, «Línies generals d’actuació», s’establixen, entre altres, les de garantir la presència i la difusió dels valors i els símbols oficials de la Comunitat Valenciana en totes les activitats i els esdeveniments esportius en què participe l’Administració autonòmica, amb atenció especial a les seleccions autonòmiques de la Comunitat Valenciana, i propiciar la complementarietat entre el sector públic i el privat, estimulant la iniciativa d’este últim, per a garantir la més àmplia oferta esportiva.

L’article 22.2.c de la Llei 38/2003, de 17 de novembre, general de subvencions, i l’article 168.1.C de la Llei 1/2015, de 6 de febrer, d’hisenda pública, del sector públic instrumental i de subvencions, preveuen la possibilitat de concedir de manera directa les «altres subvencions en què s’acrediten raons d’interés públic, social o econòmic o humanitari, o altres degudament justificades que dificulten la seua convocatòria pública».

Mitjançant el present decret, s’instrumenta la concessió directa de dos subvencions a les entitats que organitzen els esdeveniments esportius d’interés públic per a la Comunitat Valenciana, com ara la Copa Faulcombridge – ATP Challenger 125 – Open Ciutat de València i el Torneig Preolímpic d’Handbol Femení.

En este cas, l’interés públic que concorre és la necessitat de coadjuvar en el foment i la promoció de grans esdeveniments esportius que es desenrotllen en el nostre territori, en els quals la Generalitat juga un paper fonamental donant suport en l’organització. Este interés radica també en l’enfortiment de les estructures organitzatives de l’esport a la Comunitat Valenciana i dels i les esportistes referents d’eixes modalitats esportives, així com en la repercussió de la seua celebració en múltiples àmbits.

Estes competicions generen ingressos a través de la venda d’entrades o patrocinis i impulsen l’economia local atraient públic i fomentant el comerç.

Es tracta de modalitats esportives que requerixen resistència, agilitat, habilitats tècniques i valors d’equip. La seua promoció fomenta l’activitat física i un estil de vida saludable, i exercix un paper crucial en la cultura esportiva, l’economia i la inspiració de futurs atletes.

Els factors que determinen la celebració dels esdeveniments esportius de gran rellevància i nivell són múltiples, i depenen en gran manera de decisions d’organismes internacionals que superen l’àmbit territorial, que són els que decidixen finalment l’esdevindre d’estos. Per això, quan s’elabora el pressupost anual, alguns d’estos esdeveniments estan pendents de decisions que condicionen la seua celebració o necessiten ajustos pressupostaris per a garantir la seua viabilitat tècnica i econòmica.

D’una banda, el Club de Tenis València organitza la Copa Faulcombridge, un dels esdeveniments dobles de tenis d’alt nivell més importants d’Espanya. L’octubre de 2024, fan el salt a un Challenger 125 masculí per a aconseguir que esta copa es convertisca en una cita esportiva fonamental del tenis en la nostra Comunitat. En 2023, 30.000 persones van visitar la seu del Club de Tenis València durant la celebració d’esta competició. Com que és una competició de gran rellevància, atrau esportistes, espectadors i patrocinadors. Això contribuïx al desenrotllament de l’esport i a la projecció internacional de la Comunitat Valenciana com un territori amb una sòlida tradició tenística. En el desenrotllament d’este gran esdeveniment s’inclou, a més, una jornada de sensibilització i visibilitat de les diferents disciplines que conformen el tenis adaptat, així com un campionat infantil amb més de 500 jugadors inscrits.

El segon esdeveniment d’interés públic és el Torneig Preolímpic d’Handbol Femení, campionat classificatori que atorga les últimes places per als Jocs Olímpics de París. El Consell de la IHF (International Handball Federation) finalment va atorgar a Espanya i a la Reial Federació Espanyola d’Handbol – Federació d’Handbol de la Comunitat Valenciana l’organització d’este preolímpic, per a la celebració al Palau d’Esports de Torrevieja en abril d’enguany. Este esdeveniment transcendix l’àmbit esportiu, amb un retorn a escala turística, social i econòmica de grans dimensions, i va col·locar la Comunitat Valenciana, i en particular Torrevieja, com a epicentre de l’handbol femení mundial durant la celebració. Va generar una excepcional cobertura mediàtica a escala mundial, ja que era l’avantsala dels Jocs Olímpics de París 2024, i el senyal televisiu tenia presència en els cinc continents. Un total de 29 països van adquirir els drets, foren televisius o per streaming. La Federació d’Handbol de la Comunitat Valenciana va haver de fer front als costos derivats dels viatges, el transport i l’allotjament a Espanya dels diferents col·lectius participants en l’esdeveniment. La Generalitat té interés estratègic en el suport a este esdeveniment tenint en compte les repercussions que va comportar.

L’article 168.1.C disposa que el Consell aprovarà, mitjançant el decret, a proposta de la conselleria competent per raó de la matèria, i amb informe previ de la conselleria que tinga assignades les competències en matèria d’hisenda, les bases reguladores per a aplicar en cada cas, que no tindran la consideració de disposicions de caràcter general, i es publicaran en el *Diari Oficial de la Generalitat Valenciana*  i contindran com a mínim els extrems que es consignen en este article i apartat.

D’acord amb el que establix l’article 8.1, segon paràgraf, de la Llei 38/2003, de 17 de novembre, general de subvencions, si bé les subvencions que regula este decret no estan incloses en el Pla estratègic de subvencions de la Vicepresidència Primera i Conselleria de Cultura i Esport 2024-2026, aprovat per la Resolució de 12 de febrer de 2024, ni tampoc en el vigent Pla estratègic de subvencions de la Presidència de la Generalitat per al període 2024-2026, l’excepcionalitat de la seua aprovació, la concurrència de factors externs desconeguts en el moment d’elaborar el corresponent pla estratègic, i les raons d’interés públic, social i econòmic a les quals s’ha al·ludit anteriorment, que dificulten la seua convocatòria pública, justifiquen que s’establisquen estes subvencions, que no es van poder prevore en el moment de l’elaboració del pla referit.

L’article 2 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, assigna a la Presidència de la Generalitat la competència en matèria d’esport. Així mateix, la disposició final primera d’este decret determina que «les referències incloses en les disposicions de caràcter general o en els actes administratius a les conselleries suprimides s’hauran d’entendre fetes als departaments que es creen en este decret en funció de les competències que se’ls assignen».

Per tot això, amb l’informe previ favorable de la conselleria competent en matèria d’hisenda, i en virtut del que disposa l’article 28.c de la Llei 5/1983, de 30 de desembre, del Consell, de conformitat amb l’article 168.1.C de la Llei 1/2015, de 6 de febrer, de la Generalitat, d’hisenda pública, del sector públic instrumental i subvencions, a proposta de la Presidència de la Generalitat, i amb deliberació prèvia del Consell, en la reunió del dia 10 de setembre de 2024,

DECRETE

*Article 1. Objectiu del decret*

Este decret té per objectiu:

1. Establir les bases reguladores, que es consignen en l’annex del present decret, per a la concessió directa de les dos subvencions per raons d’interés públic a les entitats següents:

– Copa Faulcombridge – ATP Challenger 125 – Open Ciutat de València, que se celebrarà a València durant el mes d’octubre de 2024. Entitat beneficiària: Club de Tenis València. Import: 100.000,00 €.

– Torneig Preolímpic d’Handbol Femení, celebrat a Torrevieja el mes d’abril de 2024. Entitat beneficiària: Federació d’Handbol de la Comunitat Valenciana. Import: 140.000,00 €.

2. Concedir les subvencions següents:

– Al Club de Tenis València, per un import màxim de 100.000,00 € (cent mil euros), per a impulsar i fomentar l’organització de la Copa Faulcombridge – ATP Challenger 125 – Open Ciutat de València, que se celebrarà a València durant el mes d’octubre de 2024.

– A la Federació d’Handbol de la Comunitat Valenciana, per un import màxim de 140.000,00 € (cent quaranta mil euros), per a impulsar i fomentar l’organització del Torneig Preolímpic d’Handbol Femení, celebrat a Torrevieja durant el mes d’abril de 2024.

*Article 2. Raons d’interés públic que concorren en la concessió i la impossibilitat de la convocatòria pública*

Esta subvenció es concedix de manera directa en aplicació de l’article 22.2.c de la Llei 38/2003, de 17 de novembre, general de subvencions, en relació amb el que establixen els apartats 2 i 3 de l’article 28 de la llei citada; pel que preveuen l’article 160.1.a i l’article 168.1.C de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en relació amb la disposició addicional quinta de la Llei 8/2023, de 27 de desembre, de pressupostos de la Generalitat per a l’exercici 2024, per concórrer raons d’interés públic per a la Comunitat Valenciana.

En este cas, l’interés públic que concorre és la necessitat de coadjuvar en el foment i la promoció de grans esdeveniments esportius d’interés públic que es desenrotllen en el nostre territori, en els quals la Generalitat juga un paper fonamental donant suport a la seua organització. Igualment, l’interés públic d’estos esdeveniments esportius radica en l’enfortiment de les estructures organitzatives de l’esport a la Comunitat Valenciana i dels i les esportistes referents d’eixes modalitats esportives, així com en la repercussió de la seua celebració en múltiples àmbits.

DISPOSICIONS FINALS

*Primera. Consideració del decret*

D’acord amb el que disposa l’article 168.1.c de la Llei 1/2015, de 6 de febrer, este decret no té la consideració de disposició de caràcter general.

*Segona. Efectes*

Este decret tindrà efectes des de l’endemà de publicar-se en el *Diari Oficial de la Generalitat Valenciana*.

Contra el present decret, que posa fi a la via administrativa, les persones interessades podran interposar, potestativament, un recurs de reposició davant del mateix òrgan que l’haja dictat, en el termini d’un mes, comptat des de l’endemà de la publicació en el *Diari Oficial de la Generalitat Valenciana*, de conformitat amb el que preveuen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé, directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l’endemà de la publicació d’este decret en el *Diari Oficial de la Generalitat Valenciana*, de conformitat amb el que preveuen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense que es puguen simultaniejar els dos recursos i sense perjuí que s’utilitze qualsevol altra via que es considere oportuna.

ANNEX

*Bases reguladores*

*Primera. Objectiu de les bases reguladores*

Estes bases tenen per objectiu regular la concessió directa de les subvencions a entitats esportives per dur a terme esdeveniments esportius de màxim nivell, enfortir les estructures organitzatives de l’esport i donar suport als i les esportistes referents en cada una de les modalitats esportives.

*Segona. Actuacions que es duran a terme*

1. Torneig Preolímpic d’Handbol Femení, celebrat a Torrevieja durant el mes d’abril de 2024.

2. Copa Faulcombridge – ATP Challenger 125 – Open Ciutat de València, que se celebrarà a València durant el mes d’octubre de 2024.

*Tercera. Finançament*

L’import màxim de les subvencions per a fer les activitats descrites en les bases primera i segona ascendix a:

1. 140.000,00 € a favor de la Federació d’Handbol de la Comunitat Valenciana.

2. 100.000,00 € a favor del Club de Tenis València.

D’acord amb el que disposa l’article 168.1.C de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, s’efectuarà l’oportuna modificació de crèdits necessària per a atendre les obligacions de contingut econòmic que es deriven de la concessió d’esta subvenció. La naturalesa del crèdit al qual s’imputarà l’ajuda serà la que correspon als gastos corrents, que s’arrepleguen en el capítol IV.

En qualsevol cas, el present decret no suposa un increment del gasto aprovat per la Llei 8/2023, de 27 de desembre, de pressupostos de la Generalitat per a l’exercici 2024.

*Quarta. Règim jurídic aplicable*

Les subvencions que es concedixen es regulen pel que es preveu en estes bases; en les normes de caràcter bàsic de la Llei 38/2003, de 17 de novembre, i el seu reglament de desplegament, aprovat pel Reial decret 887/2006, de 21 de juliol; en la Llei 1/2015, de 6 de febrer, de la Generalitat; en la Llei 39/2015, d’1 d’octubre, del procediment administratiu comú de les administracions públiques, i en la Llei 40/2015, d’1 d’octubre, de règim jurídic del sector públic, així com pel que es preveu en les altres disposicions legals i reglamentàries que resulten aplicables.

Les ajudes concedides no necessiten ser notificades a la Unió Europea, perquè no reunixen els requisits de l’apartat 1 de l’article 107 del TFUE, segons el que disposa el Decret 128/2017, de 29 de setembre, del Consell, ja que estes no suposen cap avantatge econòmic, atés que les entitats beneficiàries no tenen ànim de lucre.

*Quinta. Documents previs*

Es donen els supòsits previs necessaris per a la concessió de la present subvenció, atés que les entitats han aportat la documentació següent:

1. Memòria tècnica en la qual es descriuen les actuacions que s’han de realitzar amb càrrec a la subvenció concedida.

2. Documentació acreditativa d’estar al corrent en el compliment de les seues obligacions tributàries i amb la Seguretat Social, als efectes que preveu l’article 13 de la Llei 38/2003 i l’article 22 del Reglament de la Llei general de subvencions.

3. Declaració responsable de no incórrer en les prohibicions per a obtindre la condició de beneficiari que arrepleguen els apartats 2, 3 i 3 bis de l’article 13 de la Llei 38/2003.

4. Declaració responsable sobre el compliment de la normativa sobre integració laboral de persones amb discapacitat, o, si és el cas, acreditació d’estar exempt.

*Sexta. Obligacions de les entitats beneficiàries*

Les entitats beneficiàries tindran les obligacions següents:

1. Organitzar i fer l’esdeveniment objecte de la subvenció que s’indica per a cada una en la base segona.

2. Disposar de totes les autoritzacions pertinents i complir les seues condicions. El fet de disposar de les assegurances exigibles i de l’assistència sanitària és responsabilitat exclusiva de les entitats beneficiàries. Així mateix, han de fer-se càrrec dels mitjans humans i materials necessaris per al seu compliment, fins i tot de les obligacions fiscals i de la Seguretat Social que se’n deriven, sense perjuí de la possibilitat de subcontractar que es preveu en la base onzena.

3. Acreditar que estan al corrent en el compliment de les seues obligacions tributàries i davant de la Seguretat Social o atorgar una autorització expressa a la Direcció General d’Esport perquè obtinga directament les dades necessàries.

4. Sotmetre’s a les actuacions de control financer que corresponen a la Intervenció General en relació amb les subvencions i les ajudes concedides.

5. Conservar i custodiar proves acreditatives de la realització efectiva de les activitats objecte d’esta subvenció, com ara vídeos, fotografies o altres mitjans de prova en format electrònic, així com llistes de participants i publicitat en el seu web o en mitjans de comunicació, que hauran de posar a la disposició de la Direcció General d’Esport en el cas que es requerisquen.

6. Comunicar a la Direcció General d’Esport l’obtenció de subvencions, ajudes, ingressos o recursos per a la mateixa finalitat, procedents d’altres administracions o ens públics o privats.

7. Fer constar expressament la col·laboració de la Generalitat en tota la informació o la documentació pròpia dels esdeveniments esportius subvencionats.

8. Col·locar en les instal·lacions, en un lloc visible i durant la realització dels esdeveniments, publicitat estàtica al·lusiva a la col·laboració de la Generalitat.

9. Incorporar a la celebració de l’esdeveniment actuacions que, en atenció a la normativa aplicable en matèria de responsabilitat social, promocionen aspectes ètics, de transparència i de política social que posteriorment es reflectiran en la memòria de l’esdeveniment, i de manera específica:

– Respectar el principi d’igualtat entre dones i hòmens en el sistema de premis que s’establisca. Els premis en metàl·lic que concedisquen i abonen directament les entitats beneficiàries hauran de ser de la mateixa quantia per a la categoria femenina i masculina.

– Utilitzar un llenguatge no sexista en tota la informació o la publicitat que s’efectue de l’activitat o l’objecte de la subvenció.

– Evitar les imatges discriminatòries de les persones en tots els materials, les imatges i la documentació i fomentar valors d’igualtat, pluralitat de rols i corresponsabilitat entre dones i hòmens.

– Incorporar la perspectiva de gènere en totes les memòries justificatives d’actuacions i en l’informe d’avaluació de resultats.

– No vulnerar en cap cas el principi de no-discriminació per raó de sexe, raça, origen ètnic, religió, conviccions, minusvalideses, edat o orientació sexual en l’execució de l’activitat subvencionada, i facilitar, o almenys no impedir, l’accessibilitat per a les persones discapacitades.

10. Aportar qualsevol altra informació que els requerisca la Direcció General d’Esport per al millor coneixement i comprensió de l’aplicació de la subvenció, així com col·laborar aportant la informació que se’ls requerisca que permeta avaluar l’efecte i l’impacte de la celebració de l’esdeveniment a la Comunitat Valenciana directament o amb les entitats designades per la Generalitat que duguen a terme estos estudis.

11. Complir la resta de les obligacions que s’establixen en la Llei 38/2003, de 17 de novembre, general de subvencions, especialment les previstes en l’article 14; en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i en la resta de normativa aplicable.

*Sèptima. Transparència, subministrament d’informació i dades obertes*

1. La Llei 1/2022, de 13 d’abril, de transparència i bon govern de la Comunitat Valenciana, resulta aplicable, segons l’article 3, a les federacions esportives, quant a les seues activitats subjectes a dret administratiu. Tenint en compte el que disposa l’article 23, les entitats incloses en l’article 3 han de publicar informació relativa a les subvencions i ajudes públiques. En esta s’han de respectar els límits establits per la normativa reguladora de protecció de dades de caràcter personal i per la resta de normativa vigent.

Per tant, la informació que cal publicar sobre les subvencions i ajudes públiques ha d’incloure, com a mínim i quan siga procedent, la informació especificada en l’article 23 de la llei citada.

Així mateix, de conformitat amb l’article 81.3.d, subapartat d.2, del Decret 2/2018, de 12 de gener, del Consell, pel qual es regulen les entitats esportives de la Comunitat Valenciana, totes les federacions esportives estan obligades a publicar en la seua pàgina web de manera clara, estructurada i comprensible per a les persones interessades, la informació següent: les subvencions i les ajudes públiques rebudes i concedides, amb la indicació de l’import, l’objectiu o la finalitat i els beneficiaris.

2. Sense perjuí de les obligacions previstes en l’apartat anterior, totes les entitats o les persones beneficiàries de subvencions hauran de donar la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es faça de l’activitat subvencionada.

3. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària per al compliment per esta de les obligacions previstes en la legislació en matèria de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que ha fet el requeriment podrà acordar, amb un advertiment i una audiència previs a la persona interessada, la imposició de multes coercitives en els termes que preveu l’article 5 de la Llei 1/2022.

4. Els nous conjunts de dades que es generen per formalitzar i desenrotllar les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Octava. Regles d’acumulació*

1. La subvenció concedida serà compatible amb altres subvencions, ajudes, ingressos o recursos per a la mateixa finalitat procedents de qualsevol administració o entitat, pública o privada, nacional, de la Unió Europea o d’organismes internacionals.

2. La subvenció concedida podrà acumular-se amb altres ajudes pels mateixos costos subvencionables, sempre que es respecten les intensitats i els límits màxims establits en la normativa d’ajudes d’Estat.

3. L’import de les subvencions en cap cas podrà ser d’una quantia que, aïlladament o en concurrència amb altres subvencions, ajudes, ingressos o recursos, supere el cost de l’activitat subvencionada.

*Novena. Facultats per a l’execució del decret*

Es faculta la persona titular de la direcció general amb competències en esport per a:

a) Interpretar les bases, dictar les instruccions i adoptar les mesures oportunes que resulten necessàries per a l’aplicació, el desplegament i l’execució d’este decret, entre altres, la gestió, el seguiment, la vigilància i el control de la present ajuda, així com la comprovació de la seua execució correcta, l’aprovació dels justificants de gasto i la resolució de pagament procedent.

b) Dictar la resolució per la qual s’acorde la minoració o el reintegrament de les ajudes, que haurà d’ajustar-se a les previsions incloses, amb caràcter bàsic, en la Llei 38/2003, de 17 de novembre, general de subvencions, i el seu reglament de desplegament, i en l’article 172 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

c) Resoldre altres incidències que es produïsquen amb posterioritat a la concessió de les subvencions, especialment les referides a acceptar les renúncies i autoritzar les modificacions dels projectes subvencionats i de les subvencions concedides, sense que en cap cas puguen superar les quanties globals que establix este decret.

*Dècima. Conflicte d’interessos*

La Direcció General d’Esport haurà d’adoptar totes les mesures necessàries per a previndre qualsevol situació en la qual la imparcialitat i l’objectivitat en l’execució de l’acció puguen resultar compromeses per raons d’interés econòmic, afinitats polítiques, vincles familiars o afectius o qualsevol altre interés compartit (conflicte d’interessos).

Les entitats beneficiàries hauran de comunicar oficialment a la Direcció General d’Esport, sense demora, tota situació constitutiva d’un conflicte d’interessos o susceptible de conduir a un conflicte d’interessos i prendre immediatament totes les mesures necessàries per a corregir esta situació.

L’incompliment de la normativa en matèria de conflicte d’interessos comportarà la comissió d’una infracció, i serà causa de reintegrament de la subvenció de conformitat amb l’article 172 de la Llei 1/2015, en relació amb l’article 37 de la Llei 38/2003.

*Onzena. Gastos subvencionables*

1. Seran subvencionables tots els gastos realitzats de naturalesa corrent, que estiguen lligats de manera indubtable a la intervenció i a l'execució de les activitats pressupostades i autoritzades, i que siguen estrictament necessaris per a la seua implementació, sempre que complisquen les normes sobre justificació i control establides i que es destinen al finançament de la consecució dels objectius concretats en l'actuació.

Es considerarà gasto realitzat el que haja sigut efectivament pagat amb anterioritat a la finalització del període de justificació establit en el present decret.

Entre estos gastos es poden incloure:

a) Gastos directes: Seran subvencionables els gastos que siguen necessaris per a la realització de l'activitat subvencionada, sempre que estiguen relacionats amb l'activitat i siguen indispensables per a l'adequada preparació o execució d'esta.

b) Gastos indirectes: Seran subvencionables els gastos de funcionament corresponents a l'activitat general de l'entitat beneficiària que hagen sigut necessaris per a la consecució de l'objecte de la subvenció (llum, telèfon, internet, i anàlegs), sempre que tals costos corresponguen al període en què efectivament es realitze l'activitat. Únicament es podrà imputar a este concepte de gasto, un màxim d'un 20% de la subvenció concedida.

c) Gastos de personal intern: Seran subvencionables els costos (salari i seguretat social) de personal intern de l'entitat beneficiària, necessaris per a la realització de l'activitat subvencionada.

S'inclouran en la partida de gastos de personal els derivats de la contractació de personal, totalment o parcialment, per a la seua intervenció en l'activitat subvencionable, sempre que existisca una relació laboral, fixa o temporal, entre l'entitat beneficiària i la persona treballadora.

En el document de justificació de l'activitat subvencionable, l'entitat sol·licitant indicarà el percentatge de la jornada laboral que el personal dedique al projecte.

No s'inclouran els gastos originats per les persones integrants de les juntes directives o consells de direcció de les entitats beneficiàries.

d) Gastos de restauració: L'import màxim subvencionable per a gastos de restauració, servici d'àpats, compra de comestibles, o similars, no podrà excedir del 15% de la totalitat de la quantia subvencionable, amb exclusió, dins d'este concepte, del consum de begudes amb contingut alcohòlic. L'entitat beneficiària haurà de determinar les persones usuàries d'estos servicis, així com el concepte pel qual s'imputa el gasto.

e) Gastos de subcontractació: S'entén que existix subcontractació quan l'entitat beneficiària de la subvenció concerta amb terceres persones l'execució total o parcial de les activitats que constituïxen l'objecte de la subvenció. L'entitat beneficiària podrà subcontractar íntegrament l'activitat objecte de la subvenció, amb els requisits i prohibicions establits en l'article 29 de la Llei 38/2003, de 17 de novembre, general de subvencions.

En el cas que se subcontracte amb terceres persones físiques o jurídiques la realització de part de l'activitat subvencionada, l'entitat beneficiària haurà d'exigir a les terceres persones esmentades que es comprometen per escrit a respectar la normativa ambiental i social, així com a complir amb els compromisos socials, de transparència, ètics i ambientals assumits per l'entitat beneficiària.

2. D'acord amb el que es disposa en l'article 31 de la Llei 38/2003, de 17 de novembre, general de subvencions, el cost d'adquisició dels gastos subvencionables haurà d'estar d'acord amb el valor de mercat. Si és el cas, l'òrgan gestor podrà fer la comprovació del valor del mercat amb els mitjans assenyalats en l'article 170 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

3. No seran subvencionables els gastos per a l'adquisició de béns inventariables (equipament informàtic, mobiliari, equips d'impressió, o anàlegs)..

*Dotzena. Pagament i termini de justificació*

La subvenció s’abonarà, amb la presentació prèvia de la justificació, d’acord amb el que indiquen estes bases.

El termini de presentació de la justificació conclourà l’1 de desembre de 2024.

*Tretzena. Forma de justificació*

La justificació de la subvenció que hauran de presentar les entitats beneficiàries es farà mitjançant un compte justificatiu, que haurà de contindre:

1. Una memòria d’actuació justificativa del compliment de la finalitat de les condicions imposades en la concessió de la subvenció, amb la indicació de les activitats realitzades i els resultats obtinguts. S’ha d’elaborar una memòria final que incloga les activitats fetes, una avaluació i un resum de caràcter econòmic que reflectisca el cost final. Les dades estaran desglossades per nombre de persones de cada sexe usuàries o beneficiàries de l’activitat subvencionada.

2. Memòria econòmica justificativa del cost de les activitats fetes que haurà de contindre:

1r. Una relació classificada i numerada dels gastos de l’activitat, amb la identificació de la persona o l’entitat creditora i del document, del concepte del gasto, l’import, la data d’emissió i la data de pagament, la relació del gasto amb l’activitat subvencionada, el percentatge d’imputació de cada factura a la subvenció concedida i l’import imputat.

2n. Les factures o els documents de valor probatori equivalent en el tràfic jurídic mercantil o amb eficàcia administrativa i la documentació acreditativa del pagament, ordenats correlativament, d’acord amb la relació anterior. Per a controlar l’eventual acumulació de subvencions, les entitats beneficiàries hauran de presentar una declaració responsable en la qual es faça constar que tots i cada un dels documents o les factures presentades s’apliquen únicament a la justificació de la subvenció concedida.

Quant a les factures, hauran de complir els requisits que regula el Reial decret 1619/2012, de 30 de novembre, pel qual s’aprova el reglament pel qual es regulen les obligacions de facturació, i el període de realització dels gastos subvencionables s’haurà de correspondre amb la preparació i l’execució de l’activitat subvencionada. Les factures hauran de reflectir amb detall suficient les prestacions realitzades. No podran aportar-se, com a justificant de gastos, els albarans, les notes d’entrega ni les factures proforma.

L’acreditació dels gastos també es podrà fer per mitjà de factures electròniques, sempre que complisquen els requisits exigits per a acceptar-les en l’àmbit tributari. En cas que no disposen de factures en format electrònic, cada una de les entitats beneficiàries o qui exercisca la presidència podrà firmar-les electrònicament en un únic document en format PDF i en el mateix orde en què apareguen en la relació classificada de gastos, o bé presentar les factures originals de manera presencial, i en este cas es retornaran, una vegada comprovades i segellades per la Direcció General d’Esport.

3r. Una relació detallada d’altres ingressos o subvencions que hagen finançat l’activitat subvencionada amb la indicació de l’import i la procedència, o, si és el cas, la declaració responsable de no haver rebut altres subvencions, ajudes o ingressos per a l’actuació objecte d’esta subvenció.

4t. Els tres pressupostos que, si és el cas, i en aplicació de l’article 31.3 de la Llei 38/2003, de 17 de novembre, general de subvencions, hagen d’haver sol·licitat les entitats beneficiàries.

– Declaració responsable firmada per la persona representant legal de l’entitat sobre el compliment de les obligacions establides en la Llei 38/2003, de 17 de novembre, amb la indicació expressa d’estar al corrent en el pagament d’obligacions per reintegrament de subvencions.

– Així mateix, les entitats beneficiàries hauran d’acreditar, per mitjà d’un certificat expedit per l’òrgan competent, davant de l’òrgan gestor de la subvenció que regula este decret, els punts següents:

– Que els fons s’han destinat a dur a terme l’activitat per a la qual s’han concedit.

– Que la documentació original acreditativa del gasto realitzat i efectivament pagat es troba en les seues dependències, a la disposició de l’òrgan gestor de la subvenció, de la Intervenció General de la Generalitat i de la Sindicatura de Comptes.

Tots estos documents han d’estar firmats digitalment per la persona responsable de la tresoreria i tindre el vistiplau de la persona que exercisca la presidència de la federació o de l’entitat.

Tota la documentació i la justificació serà remesa per les entitats beneficiàries a la Direcció General d’Esport de manera telemàtica. L’enllaç al procediment telemàtic serà el següent:

<https://www.gva.es/va/inicio/procedimientos?id_proc=23427>.

*Catorzena. Pla de control*

Esta subvenció estarà sotmesa a les actuacions incloses en el pla de control de 2024 que aprove la Direcció General d’Esport en l’àmbit del programa pressupostari 457A00, Foment de l’activitat esportiva, d’acord amb l’article 169 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

Així mateix, en l’aplicació del pla de control als expedients seleccionats en este, addicionalment es farà el control material de la realització efectiva de les activitats objecte de subvenció, mitjançant comprovacions *in situ*, si es considera procedent, o bé mitjançant altres procediments, com, per exemple, vídeos, fotografies o altres proves en format electrònic, així com la comprovació de llistes de participants i el seguiment de la publicitat en el seu web o en els mitjans de comunicació, per a garantir la realització adequada de l’activitat subvencionada.

Efectuades les actuacions oportunes per a comprovar l’adequació de la realització de l’activitat subvencionada, en cas d’incompliment total o parcial de l’activitat subvencionada, es tramitarà el procediment de reintegrament de la subvenció que corresponga, sense perjuí de la responsabilitat en què haja pogut incórrer l’entitat subvencionada.

*Quinzena. Minoració, anul·lació i reintegrament de les subvencions*

Es reduirà proporcionalment la subvenció en cas que la justificació dels gastos realitzats no arribe a la quantia atorgada, així com quan s’haja subvencionat una part del cost total de l’activitat, però no es justifique l’import total del gasto que suposa el desenrotllament de l’activitat esmentada.

La presentació extemporània de la justificació donarà lloc a la incoació d’un procediment per a deixar sense efecte l’acte de concessió de la subvenció. En tot cas, es garantirà el dret d’audiència de l’entitat interessada.

En els casos que preveu l’article 37 de la Llei general de subvencions, les entitats beneficiàries hauran de reintegrar la totalitat o una part de la quantitat percebuda, més els interessos de demora corresponents. En estos casos, s’incoarà l’expedient oportú que, amb l’audiència prèvia de l’entitat interessada, resoldrà la persona titular de l’òrgan gestor de la subvenció.

El falsejament o l’ocultació de dades i documents que afecten substancialment la concessió i l’entrega de fons públics donarà lloc a l’exigència de responsabilitats tant en l’orde administratiu com en el jurisdiccional competent.

*Setzena. Protecció de dades personals*

1. La gestió de la subvenció comporta el tractament de dades de caràcter personal, per la qual cosa s’apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del que disposa l’article 13 de l’RGPD, la informació en matèria de protecció de dades és la següent:

a) Responsable del tractament: Subsecretaria de la Presidència de la Generalitat.

b) Delegació de Protecció de Dades de la Generalitat. Passeig de l’Albereda, 16. 46479 València. Adreça electrònica: <qrp@hyz.qs>.

c) Finalitat del tractament: gestionar la concessió, el control i la justificació de la subvenció.

d) Les bases de legitimació general aplicables al tractament de dades són les que preveuen els apartats c i e de l’article 6.1 de l’RGPD (l’interés públic i l’obligació legal), en relació amb les normes específiques que regulen este procediment.

e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, té l’obligació d’informar-los, en els termes que establix esta clàusula.

f) Persones destinatàries de les dades: no està prevista la comunicació de dades de caràcter personal.

g) Les dades no són objecte de transferències internacionals.

h) El responsable pot efectuar, en l’exercici de les seues competències, les verificacions necessàries per a comprovar l’exactitud de les dades declarades per la persona interessada que estan en poder de les administracions públiques.

i) De conformitat amb l’article 13.2 de l’RGPD, totes les dades personals sol·licitades per mitjà dels formularis i la documentació vinculada són necessàries per a poder tramitar la subvenció en les diferents fases del procediment. La falta de comunicació d’estes dades a la Presidència de la Generalitat comporta les conseqüències previstes per l’ordenament jurídic.

j) Termini de conservació de dades: les dades personals s’han de conservar durant el temps necessari per a complir la finalitat amb la qual se sol·liciten i durant els terminis establits en les normes vigents per a complir obligacions i responsabilitats legals, i se suprimiran d’acord amb el que preveu la normativa d’arxius i documentació.

k) La persona interessada té dret a sol·licitar al responsable del tractament l’accés, la rectificació i la supressió de les seues dades de caràcter personal, així com la limitació o l’oposició tant al tractament d’estes dades com a no ser objecte de decisions individuals automatitzades, de manera presencial o telemàtica, de conformitat amb el que s’indica en la pàgina següent: <http://www.gva.es/proc19970>.

l) A més de qualsevol altre recurs administratiu o acció judicial, si la persona interessada considera que no s’han atés els seus drets o s’ha vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que indica la pàgina següent: <http://www.gva.es/proc22094>*,* i això, a més, sense perjuí de la possibilitat de reclamar davant de l’Agència Espanyola de Protecció de Dades.

  

València, 10 de setembre de 2024

Carlos Mazón Guixot

President de la Generalitat